Mark Cassar sid tal-kumpanija fil-qasam tal-fjuwils xehed fil-Qorti kif f’Ottubru tal-2008 persuni mhux magħrufa batlulu tliet bowsers bid-diesel b’valur ta’ €75,000 wara li mlihom ġurnata qabel. Huwa kien qed jixhed fil-kumpilazzjoni li għaddejja quddiem il-Maġistrat Tonio Micallef Trigona fil-konfront ta’ Peter Paul Attard, Jesmond Sghendo u Charles Chircop fejn ġew akkużati li serqu fuel mill-kumpanija Cassar Fuels. Huwa qal li dakinhar ibnu sab tliet bowsers barra l-garaxx u billi dawn qatt ma kienu jitħallew barra ċempillu biex imur fuq il-post fejn seta’ jinnota li l-garaxx ma kienx sgassat. Is-Sur Cassar qal li l-ġurnata ta’ qabel huwa mar Ras Ħanżir fejn mela dawn it-tliet bowsers b’diesel li kien se jintuża għal skop ta’ bunkering u li l-valur tad-diesel kien jammonta għal €75,000. Argumenta li min seraq il-fuel bilfors li kien jaf tajjeb kif jaħdem il-proċess ta’ kif jinfetaħ bowser. Qal li wieħed mil-imputat Peter Paul Attard kien jafu minn wiċċu u sa fejn jaf hu, kien pulizija.